Københavns Politi beder nu offentligheden om hjælp til at finde frem til to mænd, der mistænkes for at have voldtaget en kvinde søndag aften.

Den 27-årige kvinde henvendte sig søndag aften til politiet og fortalte, at hun var blevet overfaldet af to mænd på voldene på Christianshavn. Mændene truede hende med kniv, væltede hende omkuld og voldtog hende.

Forbrydelsen fandt sted ved 22.30-tiden på den del af volden, der løber mellem Torvegade og Langebro.

Læs også Taske med tøj stoppede S-tog

Kvinden var meget chokeret over voldtægten og var i første omgang ikke i stand til at fortælle meget om voldtægten.

Men tirsdag eftermiddag kan politiet offentliggøre et signalement af de to overfaldsmænd.

De beskrives begge som 25-30 år gamle, mørke i huden, og de talte begge dansk med accent.

Manden med kniven var 175-185 centimeter høj, kraftig af bygning og mørk i huden. Han har et rundt hoved med skægstubbe og sort karseklippet hår som er længere på toppen.

Desuden har han et ar gennem venstre øjenbryn, uren hud og tydelige smilehuller.

Søndag aften var han iført en rød T-shirt med hvid skrift eller tegn på brystet, lyse cowboybukser og sorte sko.

Den anden var 170-175 centimeter høj og spinkel af bygning. Han har et aflangt ansigt og sort fuldskæg.

Søndag aften var han iført en sort kasket, sort sweatshirt, mørke cowboybukser og sorte Nike-sko.

Københavns Politi vil meget gerne høre fra folk som måtte have set de to mænd søndag aften på Christianshavn eller i øvrigt har oplysninger om dem.

/ritzau/

Læs også Kvinde voldtaget på S-togstation: To 50-årige efterlyses